Koronavirus tot internasionale noodtoestand verklaar  Dr. Tedros Adhanom Ghebreyesus, direkteur-generaal van die WGO. Foto: (Jean-Christophe Bott/Keystone via AP) Die Wêreldgesondheidsorganisasie (WGO) het die nuwe koronavirus wat in China sy verskyning gemaak het, amptelik tot ŉ openbare gesondheidsnoodtoestand van internasionale belang verklaar. Dr. Tedros Adhanom Ghebreyesus, direkteur-generaal van die WGO, het die aankondiging gedoen nadat die WGO se noodkomitee oor die aangeleentheid weer Donderdag vergader het. Verteenwoordigers van China se gesondheidsowerhede het terugvoer aan die komitee gegee en die maatreëls wat ingestel is om die uitbreking te probeer beperk. Daar is nou reeds meer as 9 600 bevestigde gevalle in China en meer as 10 000 moontlike gevalle. Meer as ŉ 1 000 van die gevalle is ernstig en die dodetal het tot 213 gestyg. Volgens die WGO is daar reeds 83 gevalle in 18 lande aangemeld. In slegs sewe van die gevalle het die persone nie na China gereis nie. Dit is in slegs drie lande buite China van mens tot mens oorgedra, aldus die WGO. Die WGO het die Chinese regering se leierskap en politieke toewyding op die hoogste vlak verwelkom. Volgens die komitee is hulle toegewyd tot deursigtigheid en is pogings aangewend om die huidige uitbreking te ondersoek en te bekamp. “China het die virus vinnig geïdentifiseer en sy bevindinge gedeel, sodat ander lande dit vinnig kon diagnoseer en hulself kon beskerm, wat gelei het tot die vinnige ontwikkeling van diagnostiese instrumente,” het Ghebreyesus gesê. Die WGO is intussen ook van mening dat dit steeds moontlik is om die verspreiding van die virus te beperk mits ander lande streng maatreëls tref om die virus vroeg te identifiseer, te isoleer, te behandel en gevalle van kontak na te spoor. Volgens Ghebreyesus is dit belangrik om daarop te let dat soos die situasie aanhou ontwikkel, die strategiese doelwitte en maatreëls om die verspreiding van die infeksie te voorkom en te verminder ook sal bly ontwikkel. ‘n Dokter behandel ‘n pasiënt in isolasie in ‘n hospitaal in Wuhan. Foto:(Chinatopix via AP) Die komitee het saamgestem dat die uitbraak nou aan die kriteria voldoen vir ŉ openbare gesondheidsnoodtoestand van internasionale belang. Die komitee het egter benadruk dat die verklaring van ŉ gesondheidsnoodtoestand gesien moet word in die gees van ondersteuning en waardering vir China, sy mense, en die land se optrede rakende die uitbreking. Die komitee is van mening dat ŉ wêreldwye gekoördineerde poging nodig is om die paraatheid in ander wêreldstreke, wat ekstra ondersteuning daarvoor benodig, te bevorder. Die WGO het in die onlangse verlede al vyf keer ŉ openbare gesondheidsnoodtoestand van internasionale belang verklaar, naamlik die Ebola-uitbreking in die DRK in 2019, die Zika-virus in 2016, Ebola in Wes-Afrika en polio in 2014 en die H1N1-virus in 2009. Suid-Afrika se minister van gesondheid, dr. Zweli Mkhize, sal intussen Vrydagoggend die media toespreek oor die jongste verwikkelinge.